সেই ম্যাচের স্মৃতি মনে হতেই তপু বর্মণের মন বিষিয়ে যায়, ‘আসলে ওই দিন যে কী হয়েছিল আমাদের। তারা একের পর এক গোল করে গেছে। ঠিক ওই দলটিই আবার খেললে ভুটানের কাছে আমরা হারতাম না। খুব বাজে একটা দিন গেছে।’ ২০১৬ সালের ১০ অক্টোবর বাংলাদেশ ফুটবলের অভিশপ্ত এক দিন। তখনকার কোচ টম সেইন্টফিটেরও দায় দেখেন মামুনুল ইসলাম, ‘আমাদের ভুটানের কাছে তিন গোল খাওয়ার মতো অবস্থা ছিল না। কোচ আমাদের পজিশন এমন এলোমেলো করে দিয়েছিলেন। ওই হারের স্মৃতি মনে পড়লে নিজেরও খুব অসহায় লাগে।’ দেড় বছর পর আজ সেই প্রতিশোধের ম্যাচ বঙ্গবন্ধু স্টেডিয়ামে। তাদের হারিয়ে হতে পারে জাতীয় দলের নতুন শুরু। এই মিডফিল্ডারের কাছে প্রতিশোধের চেয়ে বরং দেশের মাঠে সাফে ভালো শুরুর গুরুত্ব অনেক বেশি, ‘প্রতিশোধ বলাটা ঠিক হবে না। তবে কারো কারো মনে যে বাড়তি জেদ কাজ করবে না, সেটা বলি কী করে। আমি চাই এই ম্যাচে দারুণ খেলে একটি জয় ছিনিয়ে নিতে, যেটা আমাদের দর্শকদের আশাবাদী করে তুলবে। শুরুর ম্যাচে দেখাতে চাই আমরা ভালো খেলতে পারি। এশিয়ান গেমসের পারফরম্যান্সটা এখানে দেখাতে পারলেই হয়ে যাবে।’